  Майя Бывальцева 2020-тӥ арын Удмуртиын 4 сюрс 857 адямилэсь пыктос висёнъёсты шедьтӥзы, со пӧлысь 2 сюрс 991 муртлэсь через кутсконаз ик шараязы. Со сярысь элькунысь тазалыкез утёнъя министерстволэн пресс-службаез ивортӥз. Туннэ нуналлы Удмуртиын пыктос висёнъёсын учётын 39 сюрс 391 адями сылэ. Лек через ӵемысьгес 40-70 аресъем муртъёслэсь шедьто, но соос егитгес адямиослэн но кылдыны быгато. Элькунын ӵемгес пумиськыло зӧксюл, ку, гадь, ты пыктосъёс Воргоронъёслэсь тросгес шараяло шокан, ӝуш но сюл висёнъёсты, нылкышноослэсь – гадь но ку пыктосъёсты. Кышномуртъёслэсь лек через ӵемгес шедьтыло, угось соос тазалыксэс эскеронлы бадӟымгес саклык висъяло. Удмуртиын улӥсьёс эмъюрттэт кар но ёрос эмъяськонниосысь пыктос висёнъёсъя кабинетъёсын, амбулатори центръёсын, пыктос висёнъёсъя элькун диспансерын басьтыны быгато. Лек пыктосъёсын висисьёслы амбулаторной юрттэт сётонъя нырысетӥосыз центръёс элькунын 2019-тӥ арын «Здравоохранение» йӧскалык ӵектос улсын усьтӥськизы. Та дыре улосвылын сизьым сыӵе центръёс ужало. Кылем арын отын 2 сюрс 849 адями химиотерапиез ортчиз. Эмчиослэн верамзыя, лек пыктосъёс кылдонлэн мугез 20 процентаз гинэ генетикаен сётӥське, 80 процентаз – адямилэн улон сямъёсызлэсь. Пыктослэсь утӥськыны луэ шонер сиськыса, урод сямъёслэсь куштӥськыса, мугорез кыдатыса, яркыт пӧсь шундылэсь палэнтӥськыса. Тодэ вайытом, 4-тӥ тулыспал - Пыктос висёнъёсын нюръяськонъя дунневыл нунал. Соин валче Россиынкуинь нунал ӵоже «ОнкоПатруль» акци мыноз. Со улсын Удмуртиысь волонтёръёс-эмчиос Ижкарысь студентъёслы но дышетӥсьёслы пыктос висёнъёсты алон сярысь вералозы. Тегъёс: Тазалык Ижкар висён Удмуртия пыктос  